Diari Oficial de la Generalitat Valenciana


Sumari del DOGV 8718, del 16-01-2020 (2020/119)

RESOLUCIÓ de 10 de desembre de 2019, del director general de Qualitat i Educació Ambiental, per la qual s'aprova el Programa d'inspecció en matèria de qualitat ambiental i prevenció contra el canvi climàtic de la Comunitat Valenciana per a l'anualitat 2019.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8718

Data del DOGV
:   16-01-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/119


Data del document
:   10-12-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 10 de desembre de 2019, del director general de Qualitat i Educació Ambiental, per la qual s'aprova el Programa d'inspecció en matèria de qualitat ambiental i prevenció contra el canvi climàtic de la Comunitat Valenciana per a l'anualitat 2019. [2020/119]  
Aprovat per la Resolució de data 16 de novembre de 2016, de la consellera d'Agricultura, Medi Ambient, Canvi Climàtic i Desenvolupament Rural, el Pla d'inspecció en matèria de qualitat ambiental i prevenció contra el canvi climàtic de la Comunitat Valenciana per a les anualitats 67327456, i després de la finalització del Programa d'inspecció en matèria de qualitat ambiental i prevenció contra el canvi climàtic de la Comunitat Valenciana per a l'any 2018, que va ser aprovat per la Resolució de 8 de juny de 2018, de la Direcció General del Canvi Climàtic i Qualitat Ambiental, és procedent aprovar el Programa d'inspecció per a l'exercici 2019.  
El Pla d'inspecció és elaborat en compliment de l'article 29.2 de la Llei 5/2013, d'11 de juny, per la qual es modifica la Llei 16/2002, d'1 de juliol, de prevenció i control integrats de la contaminació; el Programa d'inspecció és elaborat en compliment de l'article 30.2 del Reial decret legislatiu 1/2016, de 16 de desembre, pel qual s'aprova el text refós de la Llei de prevenció i control integrats de la contaminació, així com en compliment de la Llei 22/2011, de 28 de juliol, de residus i sòls contaminats, de transposició de la Directiva 2010/75/UE, del Parlament Europeu i del Consell, de 24 de novembre de 2010, sobre les emissions industrials (prevenció i control integrats de la contaminació).  
  
Seguint les directrius del Pla d'inspecció en matèria de qualitat ambiental i prevenció contra el canvi climàtic de la Comunitat Valenciana per a les anualitats 2016-2020, s'elabora aquest programa d'inspecció en matèria de qualitat ambiental i prevenció contra el canvi climàtic per al període 2019. El període de vigència del programa és de l'1 de gener al 31 de desembre de 2019.  
El Programa d'inspecció en matèria de qualitat ambiental i prevenció contra el canvi climàtic per a l'anualitat 2019, que s'aprova mitjançant aquesta resolució, s'estructura en deu apartats amb el contingut que, en síntesi, s'indica a continuació.  
En primer lloc, es troba una introducció amb els antecedents que motiven l'elaboració del programa. En l'apartat segon es plasma la memòria d'actuacions corresponent a l'anualitat 2018, que diferencia entre les inspeccions presencials i documentals.  
Un tercer apartat, en què es fan constar els objectius del programa: l'objectiu general i els objectius específics.  
En el quart apartat s'assenyalen els recursos que la Direcció General de Qualitat i Educació Ambiental té per al desenvolupament de les funcions d'inspecció ambiental.  
Un cinqué apartat relatiu a actuacions d'inspecció presencial per a 2019, inspeccions programades, criteris per a l'avaluació de riscos, relació d'instal·lacions amb autorització ambiental integrada i la freqüència de les inspeccions, així com la inspecció que s'ha d'efectuar sobre els abocadors sense autorització que han sigut segellats i clausurats amb base en el que disposa la Directiva 2006/12/CE de 5 d'abril, relativa als residus, s'estableix el protocol per a efectuar les inspeccions programades, així com les no programades.  
Un sisé apartat relatiu a les inspeccions de caràcter documental.  
  
Un seté apartat relatiu a les actuacions per a la qualificació i la formació contínua dels inspectors, per la complexitat d'algunes activitats industrials.  
Així mateix, es preveuen en tres apartats les actuacions per a la cooperació entre les diferents autoritats inspectores, l'anàlisi i l'avaluació de les actuacions realitzades, en què es defineixen dos tipus generals d'indicadors: d'activitat i de resultat, i com a apartat final s'assenyala la necessitat d'elaborar una aplicació informàtica que faça possible l'accés a la informació de què es disposa de cada empresa per a acomplir l'article 23.6 de la Directiva 2010/75/UE, del Parlament Europeu i del Consell, de 24 de novembre, sobre emissions industrials. Aquesta aplicació informàtica disposaria d'una funcionalitat que permeta fer públics els informes d'inspecció que s'elaboren després de cada visita in situ.  
  
En virtut de tot el que antecedeix, i en ús de les atribucions que em confereixen l'article 38 de la Llei 5/1983, de 30 de desembre, del Consell, en relació amb l'article 10 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions; l'article 128 del Decret 105/2019, del Consell, pel qual s'estableix l'estructura orgànica bàsica de la Presidència i de les conselleries de la Generalitat; l'article 13 del Decret 80/2016, d'1 de juliol, del Consell de modificació del Decret 158/2015, de 18 de setembre, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural (hui, Agricultura, Desenvolupament Rural, Emergència Climàtica i Transició Ecològica), resolc:  
  
  
Primer  
Aprovar el Programa d'inspecció en matèria de qualitat ambiental i prevenció contra el canvi climàtic de la Comunitat Valenciana per a l'anualitat 2019, que figura com a annex a aquesta resolució.  
  
Segon  
Adoptar totes les mesures que siguen necessàries per a la difusió del contingut del programa esmentat.  
  
Contra aquesta resolució, que no posa fi a la via administrativa, podrà interposar-se un recurs d'alçada davant de la Secretària Autonòmica d'Emergència Climàtica i Transició Ecològica en el termini d'un mes, a comptar de l'endemà del dia en què tinga lloc la notificació, de conformitat amb el que estableixen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 10 de desembre de 2019.- El director general de Qualitat i Educació Ambiental: Joan Piquer Huerga.  
  
  
  
ANNEX I  
Programa d'inspecció en matèria de qualitat ambiental   
i prevenció contra el canvi climàtic   
de la Comunitat Valenciana per a l'anualitat 2019  
  
1. INTRODUCCIÓ  
2. MEMÒRIA D'ACTUACIONS EN 2018  
2.1. Inspeccions presencials  
2.2. Inspeccions documentals  
3. OBJECTIUS DEL PROGRAMA  
4. RECURSOS DISPONIBLES  
5. ACTUACIONS D'INSPECCIÓ PRESENCIAL EN 2019  
5.1. Inspeccions programades  
5.1.1. Criteris per a l'avaluació de riscos  
5.1.2. Nombre d'instal·lacions amb AAI i freqüència d'inspeccions  
  
5.1.3. Inspecció d'abocadors sense autorització prèvia, segellats i clausurats  
5.1.4. Protocol d'actuació per a les inspeccions programades  
5.2. Inspeccions no programades  
6. ACTUACIONS D'INSPECCIÓ DOCUMENTAL  
7. ACTUACIONS PER A LA QUALIFICACIÓ I LA FORMACIÓ CONTÍNUA DELS INSPECTORS I LES INSPECTORES  
8. ACTUACIONS PER A LA COOPERACIÓ ENTRE LES DIFERENTS AUTORITATS INSPECTORES  
9. ANÀLISI I AVALUACIÓ DE LES ACTUACIONS REALITZADES  
9.1. Indicadors d'activitat  
9.2. Indicadors de resultats  
10. SISTEMA DE GESTIÓ DE LA INFORMACIÓ  
  
  
  
1. INTRODUCCIÓ  
La Directiva 2010/75/UE, del Parlament Europeu i del Consell, de 24 de novembre de 2010, sobre les emissions industrials, en l'article 23, regula les inspeccions ambientals de les activitats incloses en el seu àmbit d'aplicació i estableix la necessitat de disposar d'un sistema d'inspecció ambiental que inclou l'anàlisi de tota la gamma d'efectes ambientals rellevants de cada instal·lació. Així mateix, indica que totes les instal·lacions han d'estar cobertes per un pla d'inspecció mediambiental, que establisquen els continguts mínims d'aquest pla que s'ha de reexaminar i, quan siga procedent, actualitzar periòdicament. Basant-se en els plans d'inspecció, l'autoritat competent ha d'elaborar regularment programes d'inspecció mediambiental programada que inclouen la freqüència de les visites a cada emplaçament en funció de l'avaluació sistemàtica dels riscos mediambientals de les instal·lacions, que serà, com a màxim, de tres anys per a les de riscos menors.  
  
La transposició de la Directiva 2010/75/UE es va dur a terme mitjançant la Llei 5/2013, d'11 de juny, per la qual es modifica la Llei 16/2002, d'1 de juliol, de prevenció i control integrats de la contaminació, i la Llei 22/2011, de 28 de juliol, de residus i sòls contaminats, i el Reial decret 815/2013, de 18 d'octubre, pel qual s'aprova el Reglament d'emissions industrials i de desplegament de la Llei 16/2002, d'1 de juliol, de prevenció i control integrats de la contaminació, modificat pel Reial decret 773/2017, de 28 de juliol, pel qual es modifiquen diversos reials decrets en matèria de productes i emissions industrials, i s'han hagut de refondre les lleis 5/2013 i 16/2002 en el Reial decret legislatiu 1/2016, de 16 de desembre, pel qual s'aprova el text refós de la Llei de prevenció i control integrats de la contaminació (d'ara en avant, RDL 1/2016).  
L'article 23 del Reglament (RD 815/2013) estableix que els òrgans competents per a fer les tasques d'inspecció ambiental han de garantir que totes les instal·lacions sota l'àmbit d'aplicació del Reial decret legislatiu 1/2016, de 16 de desembre, estiguen cobertes per un pla d'inspecció ambiental que considere la totalitat de l'àmbit territorial en què aquestes operen i per un programa d'inspecció que incloga la freqüència de les visites d'inspecció als emplaçaments per als diferents tipus d'instal·lacions.  
A la Comunitat Valenciana, l'òrgan competent per a dirigir i coordinar les actuacions d'inspecció i control de les activitats amb incidència ambiental és la Direcció General de Qualitat i Educació Ambiental  
  
Seguint les directrius del Pla d'inspecció en matèria de qualitat ambiental i prevenció contra el canvi climàtic de la Comunitat Valenciana, per al període 2016-2020, s'elabora aquest programa d'inspecció en matèria de qualitat ambiental i prevenció contra el canvi climàtic per al període 2019. El període de vigència del programa és de l'1 de gener al 31 de desembre de 2019.  
  
2. MEMÒRIA D'ACTUACIONS EN 2018  
2.1. Inspeccions presencials  
El total d'instal·lacions inspeccionades, durant l'any 2018, ha sigut de 8, la qual cosa suposa un 3,7 % del total d'instal·lacions que s'havia previst inspeccionar (un total de 215). Aquests baixos resultats són per l'elevada ràtio que es dona a la Comunitat Valenciana, nombre d'instal·lacions/nombre d'inspectors, que és de l'ordre de 100 instal·lacions per inspector.  
Els informes relatius al grau de compliment de la normativa ambiental, realitzats després de les visites d'inspecció corresponents, revelen que en la majoria de les visites realitzades els incompliments detectats no eren greus i van ser esmenats amb molta diligència, únicament s'han iniciat, com a conseqüència de les inspeccions realitzades i davant d'incompliments més greus, dos expedients sancionadors, la qual cosa suposa un 25 % del total d'informes realitzats.  
Durant les visites d'inspecció s'ha emplenat la fitxa per a l'avaluació del risc, la qual cosa suposa disposar d'una informació més precisa i actualitzada de cada instal·lació per a determinar la periodicitat de les inspeccions i els vectors en què focalitzar els recursos de la inspecció.  
  
Com a resultat de l'actualització de la informació relativa a cada empresa per a l'avaluació del risc, s'ha obtingut una nova estimació en la freqüència de les inspeccions que cal realitzar, així com en quins vectors s'incidirà amb més intensitat en la pròxima inspecció, segons mostra l'apartat 5.1.2 d'aquest programa.  
2.2. Inspeccions documentals  
Durant 2018 s'han revisat documentalment un total de 46 instal·lacions amb autorització ambiental integrada. Així mateix, els recursos personals de què es disposa també s'han utilitzat en la tramitació dels informes d'inspeccions realitzades pel Servei de Protecció de la Naturalesa de la Guàrdia Civil, el Grup de Medi Ambient de la Unitat del Cos Nacional de Policia adscrita a la Comunitat Valenciana, els agents mediambientals de la Conselleria d'Agricultura, Medi Ambient, Canvi Climàtic i Desenvolupament Rural i de la Policia Municipal, a diverses activitats amb incidència ambiental, que s'han remés al Servei d'Inspecció Mediambiental adscrit a la Subdirecció General del Canvi Climàtic i Qualitat Ambiental, per a valorar-los, i a les quals s'ha donat complida resposta.  
  
En 2018 s'han informat les 534 inspeccions realitzades per la Unitat del Cos Nacional de Policia adscrita a la Comunitat Valenciana, 257 inspeccions realitzades per agents del Servei de Protecció de la Naturalesa de la Guàrdia Civil, 122 inspeccions d'agents mediambientals d'aquesta conselleria i 57 dels ajuntaments, així com 42 denúncies procedents de particulars i 43 procedents d'altres organismes. Aquestes dades han de complementar-se amb les denúncies que han tramitat les direccions territorials que han ascendit a 145 a València; 374, a Alacant, i 202, a Castelló.  
Com a conseqüència dels informes indicats, s'han iniciat un total de 182 expedients sancionadors i 3 expedients de responsabilitat mediambiental.  
Per a acomplir l'article 23.6 de la Directiva 2010/75/UE, del Parlament Europeu i del Consell, de 24 de novembre de 2010, sobre les emissions industrials, s'ha preparat una aplicació informàtica, que té una funcionalitat que permet fer públics els informes d'inspecció. Fins hui s'han publicat en el web de la Direcció General 40 informes d'inspecció corresponents a l'anualitat 2014; 36, de l'anualitat 2015; 13, de l'anualitat 2016; 7, de l'anualitat 2017, i 2, de l'anualitat 2018.  
  
  
3. OBJECTIUS DEL PROGRAMA  
3.1. Objectiu general  
L'objectiu general d'aquest programa d'inspecció en matèria de qualitat ambiental és el de comprovar el grau d'implementació de la normativa ambiental i l'aplicació efectiva en les activitats situades a la Comunitat Valenciana que poden produir un impacte ambiental més elevat i aconseguir, en última instància, la protecció del medi ambient i el desenvolupament sostenible.  
  
3.2. Objectius específics  
- Augmentar el nombre de tècnics inspectors per a crear un sistema d'inspecció mediambiental d'acord amb el que disposa la Directiva 2010/75/UE, de 24 de novembre, del Parlament Europeu i del Consell, de 21 de novembre de 2010, sobre les emissions industrials.  
- Perfeccionar l'ús de l'eina que permeta l'avaluació del risc mediambiental per a les instal·lacions i les activitats sotmeses al règim d'intervenció de l'autorització ambiental integrada, basada en la metodologia IRAM (Information Risk Assessment Methodology).  
  
- Usar sistemàticament l'eina INCA.  
- Conéixer el grau de compliment de la normativa ambiental a nivell d'activitat i de sectors productius. Els diagnòstics del compliment normatiu permeten identificar el grau de compliment i quines són les infraccions tant segons l'activitat individual com el sector. En aquest sentit, s'ha detectat en 2018 un pes molt rellevant d'incompliments derivats de les activitats de gestió de residus (75 % del total de denúncies), seguit dels incompliments en matèria d'atmosfera (9 %).  
  
- Prioritzar la intervenció administrativa sobre la base de la millora mediambiental esperada, mitjançant l'avaluació dels incompliments i del risc mediambiental de l'activitat, per a aconseguir una millora mediambiental mitjançant la prevenció i el control dels incompliments de més risc, com a alternatives més eficaces a l'acció sancionadora tradicional. En aquest sentit, s'han de complir els estàndards europeus d'inspecció presencial en les instal·lacions sotmeses al règim d'intervenció de l'autorització ambiental integrada i coordinar-se les prioritats establides per les diferents autoritats inspectores.  
  
- Desenvolupar activitats de formació específica sobre inspeccions i verificacions mediambientals, amb la finalitat que el personal inspector dispose del coneixement necessari sobre els requisits que cal avaluar i de l'aptitud per a emetre judicis professionals, així com formació en matèria de responsabilitat ambiental i residus transfronterers dirigida a tots els actors involucrats, inclòs el sector empresarial.  
  
- Continuar les labors d'implementació del Pla de vigilància i control postclausura d'abocadors.  
- Promoure la col·laboració entre les administracions amb competències mediambientals per a permetre la integració de la intervenció administrativa i amb els titulars de les empreses per a fomentar el desenvolupament de sistemes d'autocontrol fiables del compliment de la legislació.  
- Reforçar la col·laboració existent amb la xarxa d'inspecció mediambiental (REDIA) que engloba quasi tots els inspectors mediambientals d'Espanya, que realitzen reunions periòdiques per a establir criteris comuns en actuacions com la realització d'inspeccions o en la tipificació de les infraccions mediambientals.  
  
  
4. RECURSOS DISPONIBLES  
Per al desenvolupament de la competència d'inspecció ambiental, la Direcció General de Qualitat i Educació Ambiental s'estructura en una subdirecció general del canvi climàtic i qualitat ambiental, a la qual correspon planificar, dirigir, controlar, coordinar i supervisar l'activitat dels serveis sota la seua dependència, específicament sobre el Servei d'Inspecció Mediambiental, al qual correspon exercir les funcions d'inspecció, vigilància i control del compliment de les matèries pròpies de la Direcció General de Qualitat i Educació Ambiental, relatives a residus, control de la contaminació, protecció del medi ambient atmosfèric, intervenció administrativa ambiental i canvi climàtic. Així mateix, li correspon informar sobre els recursos que es formulen contra els actes que imposen sancions, la tramitació de les diligències preliminars en les actuacions pròpies de la inspecció, la proposta d'inici de procediments sancionadors, així com l'assessorament en la matèria a altres administracions públiques i a les persones inspeccionades.  
  
Així mateix, les direccions territorials d'aquesta conselleria, en coordinació amb aquesta direcció general, poden encomanar al personal d'aquesta les activitats d'inspecció corresponents a aquest programa, de conformitat amb el que disposa l'article 25 del Decret 80/2016, d'1 de juliol, del Consell, de modificació del Decret 158/2015, de 18 de setembre, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural.  
Des del punt de vista del personal, es compta amb els inspectors i els tècnics jurídics del Servei d'Inspecció Mediambiental, amb el suport dels tècnics superiors de la Direcció General de Qualitat i Educació Ambiental, que efectuen les visites de comprovació prèvies a la concessió d'autoritzacions sectorials i amb el personal de les direccions territorials amb funcions en matèria de qualitat ambiental.  
Es compta amb la col·laboració dels agents mediambientals adscrits a la Conselleria d'Agricultura, Desenvolupament Rural, Emergència Climàtica i Transició Ecològica, amb la col·laboració dels funcionaris de la Unitat del Cos Nacional de Policia adscrita a la Comunitat Valenciana i la dels agents del SEPRONA de la Guàrdia Civil, ja que hi ha un conveni de col·laboració entre la Generalitat i la Guàrdia Civil des de l'any 2002.  
A més a més, en matèria de qualitat de l'aire, es treballa en coordinació amb la Xarxa de Vigilància i Control de Qualitat de l'Aire, adscrita a la Direcció General de Qualitat i Educació Ambiental.  
Quant als recursos humans i materials necessaris, per a realitzar funcions d'assistència al Servei d'Inspecció tant en inspeccions programades com no programades, es pot comptar amb les entitats col·laboradores acreditades, inscrites en el Registre d'Entitats Col·laboradores en Matèria de Qualitat Ambiental (ECMCA), regulat en el Decret 22/2015, de 13 de febrer, del Consell, pel qual es regulen les funcions i el Registre d'Entitats Col·laboradores en Matèria de Qualitat Ambiental de la Comunitat Valenciana, en els termes de l'article 4.3 i 4.6, que segueixen el protocol d'actuació detallat en aquest programa, així com per a la presa de mostres i l'anàlisi posterior.  
  
5. ACTUACIONS D'INSPECCIÓ PRESENCIAL EN 2019  
Amb la finalitat de comprovar que les instal·lacions sotmeses al règim d'intervenció de l'autorització ambiental integrada, que són totes les considerades de més risc per al medi ambient, compleixen els condicionants de la seua autorització, realitzen els autocontrols periòdics, promouen la utilització de les millors tecnologies disponibles, utilitzen l'energia de manera eficaç i prenen les mesures necessàries per a evitar la contaminació de l'aigua, l'aire i el sòl, i, si escau, la prevenció d'accidents greus, resulta necessari la realització d'inspeccions presencials de manera periòdica per a comprovar el compliment de la normativa mediambiental.  
Així mateix, les visites a instal·lacions tenen per objecte aconseguir que les entitats explotadores coneguen i comprenguen millor les disposicions legislatives comunitàries pertinents, les diferents formes de vulnerabilitat del medi ambient i les repercussions ambientals de les seues activitats.  
També s'aconsegueix mitjançant la inspecció presencial un contacte més directe amb el titular de la instal·lació, la qual cosa incentiva la seua responsabilitat en la gestió ambiental correcta de les instal·lacions. Així mateix, aquestes visites permeten completar i actualitzar la informació disponible de cada instal·lació per a avaluar l'eficàcia dels requisits vigents en matèria d'autoritzacions, permisos o llicències, així com per a determinar la necessitat de millorar o modificar aquests requisits i, alhora, completar-ne l'avaluació de riscos mediambientals.  
En aquest exercici s'incorporen noves eines telemàtiques com ara l'aplicació per a inspeccions in situ en dispositiu de tauleta denominada INCA, que facilita la recopilació «en gabinet» de les dades que s'han de contrastar durant les visites in situ. Una altra innovació l'aporta l'ús de la nova versió del visor cartogràfic de la Generalitat Valenciana.  
5.1. Inspeccions programades  
Seguint les indicacions de l'article 23 de la Directiva 2010/75/UE, de 24 de novembre de 2010, el període entre dues visites in situ s'ha de basar en una avaluació sistemàtica dels riscos mediambientals de les instal·lacions corresponents i no superar un any en les instal·lacions que plantegen els riscos més alts i tres anys en les instal·lacions que plantegen riscos menors.  
Les instal·lacions objecte d'aquest programa són totes les que, situades a la Comunitat Valenciana, disposen de l'autorització ambiental integrada, és a dir, totes les activitats sotmeses al Reial decret legislatiu 1/2016, de 16 de desembre, així com a la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana. Així mateix, són objecte d'aquest programa els abocadors que, sense disposar de l'autorització preceptiva, han sigut segellats i clausurats.  
L'avaluació dels riscos de cada activitat industrial es realitza utilitzant l'adaptació del mètode IRAM desenvolupat per IMPEL, realitzat per REDIA. D'aquesta manera, s'ha d'avaluar periòdicament la inclusió de totes les instal·lacions que cal inspeccionar en els tres grups de risc: alt, mitjà i baix, i es determina, així, que les de més risc es visiten anualment, les de risc mitjà, cada dos anys, i les de risc baix, cada tres.  
  
5.1.1. Criteris per a l'avaluació de riscos  
Els criteris utilitzats per a prioritzar l'elecció de les activitats que s'han d'inspeccionar l'any 2019 de les instal·lacions existents a la Comunitat Valenciana són els següents:  
Criteris d'impacte  
- Tipus d'instal·lació, segons els epígrafs de l'annex I del Reial decret legislatiu 1/2016, de 16 de desembre.  
- La inclusió de la instal·lació en l'àmbit d'aplicació del Reial decret 840/2015, de 21 de setembre, pel qual s'aproven mesures de control dels riscos inherents als accidents greus en què intervenen substàncies perilloses.  
- Emissions a l'aire, en què es té en compte el nombre de focus d'emissió, si s'exigeix un sistema de mesurament en continu, si la instal·lació està afectada per la normativa de grans instal·lacions de combustió, i el Reial decret 117/2003, de 31 de gener, sobre limitació d'emissions de compostos orgànics volàtils degudes a l'ús de dissolvents en activitats determinades.  
- Abocament d'aigües residuals, en què es té en compte el tipus d'abocament, el nombre de punts d'abocament i la destinació de l'abocament, així com el consum d'aigua (m³/any) de la instal·lació.  
- Transferències de residus, en què es valora la quantitat de residus perillosos i no perillosos produïts i gestionats, si escau.  
- Sensibilitat del medi ambient local, en què es té en compte la distància de la instal·lació a una zona sensible des del punt de vista ambiental.  
  
Criteris de comportament de l'operador  
- L'actitud de l'operador i el seu nivell de reacció quan es detecta algun incompliment en la inspecció.  
- La participació del titular en el sistema europeu de gestió i auditories mediambientals (EMAS), de conformitat amb el Reglament (CE) 1221/2009, del Parlament Europeu i del Consell, de 25 de novembre de 2009.  
Una vegada valorats i quantificats els criteris d'impacte i obtinguda la puntuació inicial, s'hi apliquen els criteris de comportament de l'operador, de manera que s'augmenta un altre punt si l'operador només reacciona després de notificacions repetides i, en el cas que la instal·lació participe en el Reglament EMAS, es resta un punt a la puntuació inicial obtinguda, i es tenen en compte les exigències d'aquest model d'excel·lència ambiental en les organitzacions.  
Assignada la puntuació que correspon a cada empresa, s'obtenen tres grans grups de risc. Per a l'any 2019 s'han d'inspeccionar totes les empreses del primer grup (les de risc més alt), la meitat de les de risc mitjà i un terç de les de risc baix.  
5.1.2. Nombre d'instal·lacions amb AAI i freqüència d'inspeccions  
En la taula següent s'indiquen, per epígraf d'activitat, segons l'annex I del Reial decret legislatiu 1/2016, de 16 de desembre, en relació amb l'annex I de la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, el nombre d'instal·lacions existents a la Comunitat Valenciana, així com el nombre d'instal·lacions que cal inspeccionar.  
Per a l'any 2019 es considera que haurien d'inspeccionar-se 191 instal·lacions que es corresponen amb totes les anuals, la meitat de les bianuals i un terç de les triennals, en funció dels criteris de risc. L'increment del nombre d'instal·lacions que cal inspeccionar es deu a l'addició de les instal·lacions de l'annex 2 que passen a l'annex 1 a partir de la modificació de Reial decret legislatiu 1/2016, de 16 de desembre, en relació amb l'annex I de la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana.  
Les inspeccions de les instal·lacions han de ser integrals i s'han de realitzar segons el protocol detallat en els epígrafs següents.  
  
5.1.3. Inspecció d'abocadors sense autorització prèvia, segellats i clausurats  
Pel fet que l'abocament de residus ha de controlar-se i gestionar-se de manera adequada a fi de previndre o reduir els efectes negatius sobre l'entorn i els riscos per a la salut humana, i que la Directiva 2006/12/CE, de 5 d'abril, relativa als residus, estableix l'obligatorietat de clausurar els abocadors que no reuneixen les condicions exigibles, s'han fet actuacions de clausura i segellament dels emplaçaments en què s'han constituït abocadors il·legals de residus urbans.  
  
Per a tots aquests emplaçaments, la Comissió de les Comunitats Europees requereix informació quant a la identificació d'aquests abocadors incontrolats, mesures adoptades per a la seua clausura i segellament i per a la restauració de l'entorn i el medi natural d'aquests, amb la finalitat que no constituïsquen un perill per al medi ambient i la salut humana.  
Per tot això, en el marc d'aquest programa d'inspecció s'han inclòs tots els abocadors que, sense disposar d'autorització, han sigut segellats i clausurats per la Conselleria d'Agricultura, Medi Ambient, Canvi Climàtic i Desenvolupament Rural, per als quals s'han establit unes mesures de control postclausura.  
En les visites que es fan a aquests abocadors es comprova si l'activitat d'abocament ha cessat, així com el compliment de les condicions establides en el Pla de vigilància i control postclausura.  
A continuació s'indiquen tots els abocadors que, sense disposar d'autorització, han sigut segellats i clausurats per la Conselleria d'Agricultura, Medi Ambient, Canvi Climàtic i Desenvolupament Rural, i per als quals s'han establit unes mesures de control postclausura.  
Municipi Ubicació Tipus de residus  
ONDA Partida de Trencades Urbans  
NULES Partida de la Rambleta Urbans  
TALES Paratge del Pantà Urbans  
CORTES DE ARENOSO Paratge de Vilagrasa Urbans  
ALTURA Partida de la Cabrera Urbans  
VALL D'UIXÓ Partida de Garrut Urbans  
SAGUNT Partida del Pic dels Corbs Urbans  
LLÍRIA Partida de la Canyada Parda Urbans  
CHELVA Paratge de la Mislata Urbans  
AIELO DE MALFERIT Paratge de l'Estret Urbans  
ALZIRA Partida de Sondeig i Font de Senill Inerts  
ELX Paratge del Puntal del Mussol Urbans  
XÀBIA Partida de Ramblars Inerts  
ELDA Partida del Derramador Inerts  
ORIHUELA Pedania de la Murada No perillosos  
PENÍSCOLA Partida de Poach Urbans  
  
  
5.1.4. Protocol d'actuació per a les inspeccions programades  
En les inspeccions es verifica el compliment de les condicions imposades en la resolució d'aprovació de la clausura i el segellament en el cas dels abocadors, o de les condicions exigides en l'autorització ambiental integrada, en el cas de les instal·lacions, que informa els titulars del nou règim d'inspecció imposat pel Reial decret legislatiu 1/2016, de 16 de desembre, desenvolupat en el pla i el programa d'inspecció en matèria de qualitat ambiental i prevenció contra el canvi climàtic de la Comunitat Valenciana, per a això se seguirà el protocol d'actuació següent:  
a) Planificació:  
- Planificació de la inspecció, en què s'ha de recaptar i estudiar tota la informació necessària, la que obra en la Direcció General, relativa a l'expedient de concessió de l'AAI, memòries anuals de residus, declaració PRTR, entre altres, així com tota la informació que el titular ha lliurat en compliment de les obligacions.  
- Elaboració de llistes de revisió mèdica i, si escau, organització dels mostrejos, que inclou la comprovació de tots els condicionants imposats en l'AAI, així com altres requisits legals aplicables en matèria mediambiental, a fi de facilitar-ne la comprovació durant la visita d'inspecció, amb suport de l'aplicació informàtica INCA.  
b) Visita in situ:  
Visita a les instal·lacions de la mercantil durant el temps necessari (poden ser diversos dies en funció de la complexitat de la instal·lació), per a comprovar el compliment dels condicionats de l'autorització concedida, així com per a procedir a la revisió de tota la documentació elaborada per l'empresa relativa als autocontrols periòdics obligatoris. Així mateix, s'ha d'emplenar la fitxa elaborada per a l'avaluació del risc mediambiental.  
c) Redacció i signatura, si escau, de l'acta d'inspecció:  
Emplenament de l'acta d'inspecció, en què es reflecteixen els aspectes més rellevants de la instal·lació quant als seus possibles efectes ambientals per emissions a l'atmosfera, residus, aigües residuals, soroll i contaminació del sòl. El resultat es consigna en l'acta d'inspecció, document de caràcter públic amb valor probatori, sense perjudici de les proves que pot aportar el titular de l'establiment en defensa dels seus drets i interessos.  
d) Elaboració de l'informe corresponent i la remissió d'aquest a l'interessat, en el termini de dos mesos des de la inspecció.  
e) Publicació dels informes d'inspecció en la pàgina web de la Conselleria d'Agricultura, Medi Ambient, Canvi Climàtic i Desenvolupament Rural, segons el format aprovat per REDIA i en el termini de quatre mesos. L'informe definitiu (informe final) inclou les conclusions finals relatives al grau de compliment de les condicions de l'autorització ambiental integrada.  
Un extracte de l'informe d'inspecció és públic, amb les úniques limitacions contingudes en la normativa que regula el dret de l'accés del públic a la informació mediambiental, control ambiental d'activitats.  
  
f) Si l'informe de la inspecció ambiental identifica incompliments, amb independència de la seua rellevància, això pot motivar la instrucció d'un expedient sancionador.  
S'ha realitzat un càlcul mitjà i aproximat del temps necessari per a la realització de tot el procediment de la inspecció, des de l'estudi previ de la documentació fins a l'elaboració de l'informe final que cal publicar. La taula següent especifica per a la inspecció d'una instal·lació amb autorització ambiental integrada el temps assignat a cada tasca i el nombre de tècnics inspectors que la desenvolupen.  
  
Fases d'una inspecció Nombre jornades/persona Nombre tècnics participants Total jornades necessàries  
Anàlisi prèvia documentació 3 2 6  
Visita a les instal·lacions 2 2 4  
Elaboració d'acta 1 1 1  
Elaboració d'informe 10 1 10  
 TOTAL 21  
  
  
A la vista d'aquestes dades, es poden fer les estimacions pertinents per a determinar el nombre d'inspectors que, adscrits al Servei d'Inspecció Mediambiental, serien necessaris per a realitzar les inspeccions de les 191 instal·lacions que seria preceptiu inspeccionar en 2019, a fi de complir els objectius marcats per la Directiva 2010/75/UE, del Parlament Europeu i del Consell, de 24 de novembre de 2010, sobre les emissions industrials.  
5.2. Inspeccions no programades  
Les inspeccions no programades s'estableixen en aquest programa d'inspecció ambiental amb caràcter estimatiu i en funció de les dades obtingudes en anys anteriors per a aquest tipus d'actuacions. L'abast de les inspeccions ambientals no programades pot ser variable, ja que són degudes a denúncies, incompliments greus, etc.  
Aquestes inspeccions es poden realitzar per les causes següents:  
1. Investigació de denúncies greus sobre aspectes ambientals, accidents greus i incidents ambientals i casos d'incompliment de les normes, que s'han d'efectuar al més prompte possible i, si escau, abans de l'atorgament, la modificació substancial o la revisió d'una autorització ambiental integrada.  
2. Verificació del cessament temporal/definitiu, total o parcial, d'activitats i instal·lacions d'establiments coberts pel Pla d'inspecció.  
  
Les actuacions d'inspecció no programades són realitzades per personal tècnic adscrit al servei que té assignades les funcions d'inspecció ambiental integrada, sense perjudici de la visita in situ a l'establiment que la poden realitzar altres agents de l'autoritat.  
  
6. ACTUACIONS D'INSPECCIÓ DOCUMENTAL  
En aquest tipus d'inspeccions es preveuen les establides de manera sistemàtica mitjançant la comprovació d'informes i memòries anuals que els poden ser exigides a les activitats incloses en les autoritzacions competència de la Direcció General de Qualitat i Educació Ambiental.  
  
  
7. ACTUACIONS PER A LA QUALIFICACIÓ I LA FORMACIÓ CONTÍNUA DELS INSPECTORS I LES INSPECTORES  
Tenint en compte la complexitat d'algunes activitats industrials, es fa necessària una competència tècnica adequada del personal d'inspecció. En aquest sentit, es potencia l'execució de procediments de formació, tenint en compte les necessitats de formació del personal tècnic d'inspecció i el de les noves incorporacions.  
Aquesta formació continuada dels inspectors se sistematitza per a l'elaboració de procediments d'identificació de necessitats, per a l'execució de les activitats de formació, per al registre d'aquestes i de la formació específica adquirida per cada inspector. Així mateix, i a fi d'assegurar la competència del personal tècnic d'inspecció, es treballa amb la Direcció General de Recursos Humans per a definir els perfils de les places i les descripcions dels llocs de treball.  
El Servei continua la seua participació en el fòrum REDIA (Xarxa d'Inspecció Ambiental de les CA).  
  
8. ACTUACIONS PER A LA COOPERACIÓ ENTRE LES DIFERENTS AUTORITATS INSPECTORES  
Un factor important per a millorar l'efectivitat de les inspeccions mediambientals el constitueix la coordinació entre els diferents estaments amb competència en la matèria. A la Comunitat Valenciana comptem amb els següents:  
- Inspectors de la direcció general de Qualitat i Educació Ambiental  
  
- Tècnics de les direccions territorials amb funcions en matèria de qualitat ambiental  
- Agents mediambientals  
- Tècnics de l'Entitat Pública de Sanejament d'Aigües Residuals  
  
- Tècnics de la direcció general de l'aigua i de la direcció general d'Agricultura, Ramaderia i Pesca  
- Inspectors de la Confederació Hidrogràfica del Xúquer i Segura  
- Policia de la Generalitat  
- Seprona, de la Guàrdia Civil  
- Inspectors municipals  
En aquest sentit, està previst mantindre un contacte directe amb les administracions implicades en els diferents tipus d'inspeccions ambientals i a vegades realitzar visites en què puguen estar presents representants d'altres administracions. Aquesta coordinació té lloc en totes les fases de la inspecció: la planificació i l'execució de les visites i en el seguiment posterior.  
Per a l'any 2019 s'ha consensuat en el si del CAPMA la participació i la formació dels agents mediambientals en el programa d'inspecció, per la qual cosa es continuarà comptant amb la col·laboració dels agents mediambientals, per a la realització de les visites d'inspecció corresponents a l'epígraf 9.3, instal·lacions destinades a la cria intensiva d'aus de corral o de porcs; l'annex I del Reial decret legislatiu 1/2016, de 16 de desembre, així com la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, així com per a estar presents en la realització de mostrejos i el seguiment d'incompliments detectats en les inspeccions.  
  
Per a millorar la coordinació amb els diferents estaments amb competències en matèria mediambiental i gestionar més eficaçment les denúncies remeses per aquests, anualment s'han de coordinar les campanyes d'inspecció específiques realitzades per les diverses autoritats inspectores. Per part de la Direcció General s'ha d'establir la prioritat de control i seguiment dels abocaments incontrolats. En aquestes campanyes s'han d'establir uns protocols d'actuació, que incloguen la formació específica dels inspectors segons l'àmbit d'aplicació de la campanya, l'elaboració de fitxes per a la realització de les visites i els procediments d'actuació previs a la seua remissió al Servei d'Inspecció Mediambiental adscrit a la Subdirecció General del Canvi Climàtic i Qualitat Ambiental, que ha d'elaborar l'informe final i, si escau, iniciar l'expedient sancionador corresponent.  
Atés que en les autoritzacions ambientals integrades es comproven condicions que responen a diferents àrees ambientals, en els casos necessaris es pot comptar amb un assessorament multidisciplinari, i, així, poden ser integrants dels equips d'inspecció funcionaris adscrits als serveis de protecció del medi natural i els serveis de domini públic hidràulic i qualitat de les aigües, entre altres.  
  
9. ANÀLISI I AVALUACIÓ DE LES ACTUACIONS REALITZADES  
Es defineixen dos tipus generals d'indicadors: d'activitat i de resultats.  
Els indicadors d'activitat proporcionen informació sobre el grau d'execució del programa i l'evolució temporal d'aquest. Ajuden a revisar l'eficàcia. Aquests indicadors sintetitzen la informació sobre el nombre d'inspeccions, temps en què cal realitzar les inspeccions i les desviacions del nombre d'inspeccions programades. També es pretenen avaluar els resultats que ens permeten conéixer els beneficis i l'eficiència de la intervenció administrativa.  
9.1. Indicadors d'activitat  
S'empren els indicadors d'activitat següents:  
1. Nombre d'inspeccions ambientals realitzades.  
2. Percentatge d'actuacions dutes a terme en relació amb el programat.  
3. Nombre de fitxes d'avaluació de riscos realitzades.  
4. Nombre de dies invertits per a dur a terme la inspecció (segons el que avalua l'epígraf 5.1.4).  
9.2. Indicadors de resultats  
Els indicadors de resultats es poden, alhora, dividir en dos subgrups: els de compliment de normativa i els de millores ambientals. La influència de la inspecció en l'increment de compliment de les diferents àrees de normativa i la reducció del risc potencial que comporta poden ser, en certa mesura, més senzilles de quantificar que els indicadors orientats a avaluar les millores mediambientals.  
Per a avaluar els resultats obtinguts després de la realització de les inspeccions i les verificacions ambientals, s'empren els indicadors de resultats següents:  
- Compliment de la normativa: nombre d'instal·lacions a les quals s'ha iniciat un procediment sancionador després de la inspecció.  
- Percentatge d'instal·lacions amb inici de sancionador, respecte al total inspeccionat.  
- Nombre d'instal·lacions que han implementat millores mediambientals significatives després de la visita d'inspecció.  
- Nombre de sol·licituds de mesures correctores que no deriven en la incoació de procediment sancionador.  
  
10. SISTEMA DE GESTIÓ DE LA INFORMACIÓ  
En l'actualitat es desenvolupa una aplicació informàtica que fa possible l'accés a la informació de què es disposa de cada empresa (autorització, memòries anuals, autocontrols, analítiques i anàlisi de riscos) i el registre posterior de les inspeccions que s'han realitzat, amb el seu informe corresponent en què es presenten les conclusions pertinents respecte al grau de compliment de l'autorització concedida.  
  
Per a acomplir l'article 23.6 de la Directiva 2010/75/UE, del Parlament Europeu i del Consell, de 24 de novembre de 2010, sobre les emissions industrials, aquesta aplicació informàtica, disposa d'una funcionalitat que permet fer públics els informes d'inspecció.  
  
Els informes d'inspecció que s'elaboren després de cada visita in situ han de presentar informació relativa a la instal·lació, al compliment de les condicions de l'AAI i de qualsevol actuació realitzada.